
	SZOMBATHELY MEGYEI JOGÚ VÁROS
	POLGÁRMESTERE

Az előterjesztést megtárgyalta:

· Gazdasági és Jogi Bizottság
· Költségvetési Ellenőrzési Szakmai Bizottság

A határozati javaslatot törvényességi szempontból megvizsgáltam:


	/: Dr. Károlyi Ákos :/
	jegyző

ELŐTERJESZTÉS

Szombathely Megyei Jogú Város Közgyűlésének
2026. szeptember 10-i rendkívüli ülésére

Javaslat 
az azbesztmentesítésre vonatkozó pályázat benyújtásával kapcsolatos döntések meghozatalára

Szombathely Megyei Jogú Város Önkormányzata a 2026. augusztus 31-én tartott rendkívüli ülésén a 210/2026. (VIII. 31.) Kgy. sz. határozatában döntött az Olad Plató úthálózata és az akkori előterjesztés mellékletében szereplő 110 db közforgalom előtt megnyitott, illetve önkormányzati tulajdonú területek tekintetében az azbesztkiporzás megszüntetésére vonatkozó vállalkozási szerződések megkötéséről és a fedezet – szükség esetén folyószámlahitelből történő – biztosításáról. 

Önkormányzatunk 2026. augusztus 31. napján szerződést kötött a Szombathely Olad Plató területén lévő azbeszt tartalmú kővel borított közlekedési nyomvonal kiporzásának megszüntetésére vonatkozó felületi zárás készítésére a nyertes ALPOK TERRA Kft-vel bruttó 997.558.622 Ft vállalkozói díj ellenében. A szerződés szerinti feladatok:
· kétoldali szegély építése előregyártott betonelemekből,
· geotextil és georács terítése szegélyek között,
· azbeszt mentes zúzottkő terítése megközelítőleg átlag 15 cm vastagságban, 74.700 m2 felületen, a kő gépi és kézi eldolgozása,
· 2 rétegű felületi bevonat készítése.
A Vállalkozó teljesítési határideje a szerződéskötéstől számított 65 napon belül jár le. A területet Önkormányzatunk munkavégzésre átadta, a Vállalkozó a szerződés szerinti munkákat megkezdte, azt a lakosság folyamatos tájékoztatása mellett végzi. A munkák műszaki ellenőrzését a nyertes Vasi Dolomit Kft. végzi bruttó 6.096.000,- Ft összegért.

2026. augusztus 31. napján az Önkormányzat Versenyszabályzata alapján a 110 db, közforgalom előtt megnyitott, illetve önkormányzati tulajdonú, azbeszt tartalmú kővel borított terület kiporzásának megszüntetésére vonatkozó 2 rétegű felületi bevonat készítésére ajánlatokat kértünk be 13 gazdasági szereplőtől, akik közül 5 adott érvényes ajánlatot (érvénytelen ajánlat pedig nem volt). 
Az eredményes eljárás nyertes ajánlattevője a Szkendó Kft., aki ajánlata szerint a fenti munkákat bruttó 541.544.789,- Ft összegért vállalta a szerződéskötéstől számított 60 napon belül.

A fentiek alapján a 110 közforgalom előtt megnyitott, illetve önkormányzati tulajdonú ingatlanok vonatkozásában azt a javaslatot terjesztem a Tisztelt Közgyűlés elé, hogy hatalmazzon fel a vállalkozási szerződés megkötésére a lakók egészségvédelme érdekében.

Az Olad Plató útjai és a közforgalom előtt megnyitott, önkormányzati tulajdonú területek azbeszt tartalmú kő burkolatának lefedésén túl az alábbi költségek keletkeztek a védekezés során: 

Környezeti mérések	2.163.000,- Ft
Kézi mérőkészülék beszerzése	7.994.089,- Ft
Jelzőtáblák beszerzése, kihelyezése	2.769.235,- Ft
Kordonozás	1.013.270,- Ft
Locsolás	16.511.814,- Ft
Kalcium-kloridos pormentesítés	11.120.120,- Ft
Síp utca felületi zárása, 
műszaki ellenőrzése	19.524.663,- Ft
Összesen:	br. 61.096.191,- Ft

Fentiek alapján Önkormányzatunk védekezési költsége eddig mindösszesen bruttó 1.606.295.602,- Ft, amely nem tartalmazza:
·  a 110 közforgalom előtt megnyitott, illetve önkormányzati tulajdonú ingatlan fedése tekintetében a műszaki ellenőri feladatok,
· a felületi zárással nem kezelhető közterületek mentesítéséhez, valamint
·  a további, közforgalom előtt nyitva álló, nem önkormányzati tulajdonú közlekedési területek 
mentesítéséhez szükséges költségeket.

Tájékoztatom a Tisztelt Közgyűlést, hogy 2026. szeptember 2. napján kihirdetésre került az 1/2026.(IX.2.) VTM rendelet, amely az azbesztszennyezéssel érintett területek kezelésének támogatása vonatkozásában tartalmaz szabályokat. Ugyanezen a napon az Ebr. rendszeren keresztül megérkezett a pályázati kiírás is, amely további részletszabályokat tartalmaz a pályázat tekintetében. A pályázati kiírás az előterjesztés mellékletét képezi. Tájékoztatom a Tisztelt Közgyűlést, hogy a VTM rendelet és a pályázati kiírás több ponton eltér egymástól, illetve ellentmondásos rendelkezéseket tartalmaz, amelyet az alábbiakban foglalok össze:
 
· A pályázati kiírás 3. pontja szerint azon önkormányzatok pályázhatnak, akiknek közigazgatási területén azonosított (akkreditált szervetlen szállórost (azbesztrost) vizsgálattal igazolt) egészségügyi kockázatú helyszín található. A problémát az jelenti számunkra, hogy az akkreditált vizsgálat időpontja ma szükségszerűen korábbi, mint a pályázat megjelenésének időpontja. E körben még az is kérdéses, hogy az akkreditált méréseket a kármentéssel érintett ingatlanokra vagy a település közigazgatási területére kell-e értelmezni. Előbbi eset Szombathely tekintetében több száz (indokolatlan és rendkívül idő – és költségigényes) mérést feltételezne a pályázat benyújtását megelőzően és a fenntartási időszakban egyaránt.  Tisztázásra szorul, hogy elégséges-e, ha a Kormányhivatal által megrendelt, akkreditált mérések kétséget kizáróan igazolják az azbeszt jelenlétét a levegőben az adott településen. Fontos definiálni továbbá, hogy mit jelent az egészségügyi kockázat megszűnése a pályázati felhívásban. Önkormányzatunk álláspontja szerint ennek a fordulatnak az azbesztkiporzás határérték alá szorítását kell jelenteni, mivel a 0 érték elvárása jelen tudásunk szerint lehetetlen. 
 
· A pályázati kiírás 5. pontja szerint az önerő mértéke megyei jogú városnál a beruházási összköltség legalább 30%-a, míg a miniszteri rendelet legfeljebb 30%-ról ír. E körben az is tisztázandó, hogy az önerő konkrét összegéről történő döntés kinek a hatáskörébe tartozik.
  
· A pályázat benyújtásának jogvesztő határideje a kiírás 6. pontja szerint: 2026. október 16. 
Önkormányzatunk álláspontja szerint szükségszerű a pályázati határidő kitolása vagy a pályázat újbóli megnyitása, mivel egyrészt nem lehet kizárni, hogy október 16. után nem lesz újabb, azbesztszennyezéssel azonosított, beavatkozást igénylő helyszín, másrészt a Szombathely esetén több, mint 150 magánterület lehet érintett. Ezeket a helyszínen meg kell tekinteni, meg kell határozni az adott területre alkalmazható műszaki megoldást, és megállapodást kell kötni a magánszemélyekkel. Nem reális, hogy ezzel a folyamattal október 16-ig végezni lehet.
  
· A pályázati kiírás 7.6. pontja szerint vállalni kell az önkormányzatnak, hogy a határérték mérést a mentesítést követően is elvégzi. Kérdésként merül fel, hogy ennek módszerét később az önkormányzatoknak a Kormányhivatallal szükséges- e egyeztetni.
 
· A kiírás mellékletét képező pályázati adatlap önkormányzati vagy magántulajdont érintő támogatási igényről beszél. Kérdéses, hogy elszámolható-e a támogatás közforgalom előtt nyitva álló területeken végzett beavatkozásra, függetlenül attól, hogy a terület nem az önkormányzat, hanem az állam/alapítvány/társasház stb. tulajdonában áll.

· Fentiek mellett sem a VTM rendelet, sem a pályázati kiírás nem rögzíti a fenntartási időszak időtartamát, amit szükséges lenne egyértelműen rögzíteni, hiszen a VTM rendelet a fenntartási időszak végéig rendeli el a monitorozást.

Tájékoztatom a Tisztelt Közgyűlést, hogy ezen kérdéseket Dr. Hoffman István Úrnak, a Vidék- és Településfejlesztési Minisztérium államtitkárának is megküldtük, egyúttal az önerő tekintetében javasoltuk megfontolásra, hogy az önkormányzatok által fizetett szolidaritási hozzájárulásból kerüljön levonásra az önkormányzatokat terhelő önerő összeg, figyelemmel arra is, hogy az önkormányzatok önhibájukon kívül kerültek ebbe a helyzetbe, valamint Szombathely Megyei Jogú Város Önkormányzata jelenlegi rendkívüli pénzügyi helyzetében az önrész saját forrásból történő biztosítása a város működőképességét veszélyeztetheti. Szombathely Megyei Jogú Város Önkormányzata 2026. évben 4.2 Mrd Ft összegű szolidaritási hozzájárulást fizet.

Javaslom a Tisztelt Közgyűlésnek, hogy hatalmazzon fel a teljes védekezési költség vonatkozásában a pályázat benyújtására, a szükséges önerő biztosítására, valamint a pályázati kiírás szerinti monitorozás (határérték mérés) vállalására.

Kérem a Tisztelt Közgyűlést az előterjesztést megtárgyalni, és a határozati javaslatokat elfogadni szíveskedjen.


Szombathely, 2026. szeptember 9.


							                 	/: Dr. Nemény András :/









I.
HATÁROZATI JAVASLAT
…./2026. (IX.10.) Kgy. sz. határozat

Szombathely Megyei Jogú Város Közgyűlése megtárgyalta a „Javaslat az azbesztmentesítésre vonatkozó pályázat benyújtásával kapcsolatos döntések meghozatalára” című előterjesztést, és a szombathelyiek egészségének védelme érdekében úgy dönt, felhatalmazza a polgármestert, hogy 110 közforgalom előtt megnyitott, illetve önkormányzati tulajdonú, azbeszt tartalmú kővel borított terület kiporzásának megszüntetésére vonatkozó vállalkozási szerződést a legkedvezőbb érvényes ajánlatot adó gazdasági szereplővel megkösse bruttó 541.544.789,- Ft vállalkozói díj ellenében.

Felelős:		Dr. Nemény András polgármester
		Dr. Horváth Attila alpolgármester
		Dr. Károlyi Ákos jegyző
	 	(A végrehajtásért felelős:
Dr. Gyuráczné dr. Speier Anikó, a Városüzemeltetési és Városfejlesztési Osztály vezetője,
Stéger Gábor, a Közgazdasági és Adó Osztály vezetője)

Határidő:	azonnal


II.
HATÁROZATI JAVASLAT
…./2026. (IX.10.) Kgy. sz. határozat


Szombathely Megyei Jogú Város Közgyűlése megtárgyalta a „Javaslat az azbesztmentesítésre vonatkozó pályázat benyújtásával kapcsolatos döntések meghozatalára” című előterjesztést, és a szombathelyiek egészségének védelme érdekében az alábbi döntéseket hozta:

1. A Közgyűlés felhatalmazza a polgármestert, hogy az Azbeszt-mentesítési Alapra vonatkozó kiírásra a teljes, az előterjesztésben részletesen bemutatott védekezési költség tekintetében a pályázatot benyújtsa.
2. A Közgyűlés kinyilvánítja, hogy a pozitív támogatói döntéshez szükséges önerőt biztosítja, valamint a pályázati kiírás szerinti monitorozást (határérték mérést) vállalja.
3. A Közgyűlés felhatalmazza a polgármestert, hogy a pályázat benyújtásához szükséges valamennyi nyilatkozatot megtegye.

Felelős:		Dr. Nemény András polgármester
		Dr. Horváth Attila alpolgármester
		Dr. Károlyi Ákos jegyző
	 	(A végrehajtásért felelős:
Dr. Gyuráczné dr. Speier Anikó, a Városüzemeltetési és Városfejlesztési Osztály vezetője,
Stéger Gábor, a Közgazdasági és Adó Osztály vezetője)

Határidő:	azonnal

